Zondo-kommissie: Zuma-uitspraak stuur belangrike boodskap Oudpres. Jacob Zuma. (Foto: Sandile Ndlovu/Pool) Die Zondo-kommissie van ondersoek na staatskaping is vol lof vir die Konstitusionele Hof wat oudpres. Jacob Zuma 15 maande tronkstraf opgelê het vir minagting van ŉ bevel om voor die kommissie te verskyn. “Die kommissie beskou die uitspraak as van die grootste belang vir die oppergesag van die reg, die beginsel van gelykheid voor die reg, die voorrang van ons Grondwet en die beskerming van ons grondwetlike demokrasie,” het prof. Itumeleng Mosala, sekretaris van die kommissie, gesê. In ŉ meerderheidsuitspraak het die regters van die Konstitusionele Hof, die land se hoogste hof, bevind die oudpresident moet hom binne vyf dae by die Nkandla- of Johannesburg-Sentraal-polisie aanmeld om sy vonnis te begin uitdien. Die uitspraak is volgens die kommissie ook belangrik vir die onafhanklikheid van die land se regbank. Volgens die kommissie stuur die uitspraak ŉ baie belangrike boodskap aan almal in die land dat daar ernstige gevolge is vir diegene wat dagvaardings en hofbevele minag en dat sulke gedrag nie geduld sal word nie, ongeag wie die persoon in die samelewing is. “Die kommissie sal voortgaan met sy werk in die wete dat die hoogste hof in die land dit duidelik gemaak het dat dagvaardings wat deur die kommissie uitgereik is, nagekom moet word en dat bevele van howe gehoorsaam moet word,” het Mosala gesê. Waarnemende hoofregter Sisi Khampepe het in gister se uitspraak gesê die hof het geen ander keuse gehad as om Zuma ŉ straf van gevangenisskap op te lê nie en dat niemand bo die reg verhewe is nie. Indien Zuma hom nie binne die voorgeskrewe tydperk aanmeld nie, het die hof beveel dat die polisie hom binne drie dae moet aankeer sodat hy sy vonnis kan begin uitdien. Khampepe het in die uitspraak gesê die Konstitusionele Hof sou “naïef” wees om te glo dat Zuma sy samewerking sou gee indien hy enigiets anders as tronkstraf opgelê word. Die oudpresident het vantevore en by herhaling gesê hy sal eerder tronk toe gaan as om aan die bevel gehoor te gee. Die regters het Zuma tronkstraf opgelê, maar terselfdertyd gesê dit kan nie die skade wat Zuma aan die regbank aangerig het, vasvang nie.